Տրդատ Սարգսյան

Տրդատ Նորիկի Սարգսյան (), հայ քաղաքական պետական գործիչ, Հայաստանի Վայոց ձորի նախկին մարզպետ (2018 թվականի հոկտեմբերի 10-ից 2019 թվականի սեպտեմբերի 24), Հայաստանի Ազգային Ժողովի պատգամավոր։

Կենսագրություն 
Տրդատ Սարգսյանը ծնվել է 1989 թվականի հունվարի 19-ին Երևանում։ 2005 թվականին ավարտել է Երևանի «Ուսում» դպրոցը։ 2005-2011 թվականներին սովորել է ԵՊՀ արևելագիտության ֆակուլտետի թյուրքագիտության բաժնում։

2007-2009 թվականներին ծառայել է Հայաստանի զինված ուժերում։

2011-2013 թվականներին սովորել ԵՊՀ արևելագիտության ֆակուլտետի թյուրքագիտության բաժնում՝ ստանալով մագիստրոսի աստիճան։ 2012-2016 թվականներին երկրորդ մասնագիտությամբ սովորել է ԵՊՀ իրավագիտության ֆակուլտետի հեռակա ուսուցման համակարգում։

Տիրապետում է անգլերեն, ռուսերեն, թուրքերեն լեզուներին։

Քննադատություն 
Տրդատ Սարգսյանի անունը Վայոց ձորի մարզպետ նշանակվելուց հետո հաճախ է հայտնվել աղմկահարույց պատմություններում։ Փոխմարզպետ Ռազմիկ Տոնոյանը նրան մեղադրել է անգործության, չարաշահումների վրա աչք փակելու, վարչական ռեսուրս կիրառելու և կոռուպիցիոն գործելաոճով հայտնի համայնքապետերի հետ համագործակցելու մեջ։

2019 թվականի սեպտեմբերի 20-ին Եղեգնաձոր քաղաքում դաժան ծեծի է ենթարկվել Հայաստանի զինված ուժերի փոխգնդապետ Արա Մխիթարյանը, որը 4 տարի կոմայում գտնվելուց հետո մահացել է 2023 թվականի հունիսի 27-ին։ Ըստ նախնական տվյալների, նրան ծեծել է Տրդատ Սարգսյանի օգնականը, ծեծին ներկա է եղել նաև մարզպետը։ Դեպքի առթիվ հարուցվել է քրեական գործ, մարզպետի օգնականը ձերբակալվել է, այնուհետ կալանավորվել է նաև նրա եղբայրը, հետագայում երկուսի խափանման միջոցը փոխվել է գրավի։ Մարզպետը այս միջադեպի պատճաեով հասարակության ճնշման տակ հրաժարական է ներկայացրել, չնայած մարզպետը չի ընդունել իր մեղավորությունը, սակայն երկու փոխգնդապետ և մեկ քաղաքացիական անձ քրեական գործով ցուցմունք են տվել և առերես պնդել, որ մարզպետ Տրդատ Սարգսյանը եղել է դեպքի վայրում, ավտոմեքենայի մեջ նստած, հրահանգներ է տվել փոխգնդապետին ծեծող իր աշխատակիցներին, ըստ ականատեսների մարզպետը նաև ձայնը բարձրացնելով ոստիկանների վրա արգելել է նրանց միջամտել ծեծին և կասեցնել այն։ Մարզպետին հաջողվել է ազատվել քրեական պատասխանատվությունից Տարածքային կառավարման նախարար, իշխող Քաղաքացիական Պայմանագիր կուսակցության վարչության նախագահ Սուրեն Պապիկյանի շնորհիվ։

Հրաժարականից հետո մարզպետը փորձել է դառնալ Նոր Նորք վարչական շրջանի ղեկավար, սակայն չի ստացվել, արդյունքում Քաղաքացիական Պայմանագիր կուսակցության վարչության նախագահ Սուրեն Պապիկյանը հորինելով վարչության աշխատակազմի ղեկավարի պաշտոնը Տրդատ Սարգսյանին նշանակել է այդտեղ։

Մարզպետի պաշտոնից հրաժարական տալուց հետո Տրդատ Սարգսյանը, օգտագործելով իր մտերիմ հարաբերությունները Սուրեն Պապիկյանի հետ, շարունակել է ստվերային մարզպետ աշխատել, մասնավորապես փաստացի նրան պատկանող Քարավան ՍՊԸ-ն շահել է մի շարք մրցույթներում և սկսել շինարարություններ և ասֆալտապատման աշխատանքներ իրականացնել, բացի այդ Տրդատ Սարգսյանը միջամտել է Խնձորուտ գյուղի ճանապարհաշինության մրցույթին և փորձել ճնշում գործադրել մրցույթի մասնակիցների նկատմամբ, որպեսզի այն շահի իր Քարավան ՍՊԸ-ն, սակայն բարձրացված աղմուկից հետո հրաժարվել է իր ծրագրից։

Հասարակական-քաղաքական գործունեություն 
2013-2015 թվականներին եղել է ԵՊՀ ուսանողական խորհրդի հեռակա համակարգում սովորող ուսանողների հետ տարվող աշխատանքների հանձնաժողովի նախագահ։

2015 թվականից «Քաղաքացիական պայմանագիր» կուսակցության անդամ է։

2015 թվականին ակտիվ մասնակցել է «Էլեկտրիկ Երևան» շարժմանը: 2016 թվականի փետրվարից <Համալսարանականներ> համատիրության վարչության անդամ է։

2017 թվականից «Հանուն միջազգային կոնվենցիաների պաշտպանության» ՀԿ-ի փոխնախագահ է։

2018 թվականին եղել է «Իմ քայլը» շարժումը նախաձեռնող խմբի անդամ։                                                                                                       
2018 թվականի սեպտեմբերի 23-ին Երևանում կայացած ավագանու ընտրությունների ժամանակ Տրդատ Սարգսյանն ընդգրկված էր «Իմ քայլը» դաշինքի քվեաթերթիկի 4-րդ համարի ներքո։ Մարզպետ նշանակվելուց հետո՝ հրաժարվել է ավագանու մանդատից։

2018 թվականի հոկտեմբերի 10-ին Հայաստանի կառավարության որոշմամբ նշանակվել է Հայաստանի Վայոց ձորի մարզպետի պաշտոնում։

2018 թվականի դեկտեմբերի 9-ին կայացած արտահերթ խորհրդարանական ընտրություններում Վայոց ձորի և Սյունիքի մարզերն ընդգրկող թիվ 12 ընտրատարածքում լինելով «Իմ քայլը» դաշինքի ռեյտինգային թեկնածուներից մեկը՝ ստացել է 10 042 ձայն։

2019 թվականի հունվարի 4-ին հրաժարվել է պատգամավորական մանդատից։

Փաստեր 
2019 թվականի մայիսին «GALLUP International Association»-ի հարցումների համաձայն Տրդատ Սարգսյանը եղել է Հայաստանի բնակչության շրջանում ամենացածր գնահատական ստացած մարզպետը, վերջինիս վարկանիշը հիմնականում ընկել է նախկին իշխանության կոռուպցիոն ներկայացուցիչների հետ սերտաճելու, նրանց կոռուպցիոն սխեմաների մեջ ներգրավված լինելու պատճառով։

Ընտանիք 
Ամուսնացած է։

Ծանոթագրություններ

Արտաքին հղումներ 
 Կառավարությունն ընդունեց Տրդատ Սարգսյանի հրաժարականը
 «Քաղաքացիական պայմանագիր»-ը վարչության նոր կազմ ունի
 Հայաստանի կառավարության որոշումը՝ Տրդատ Սարգսյանին Վայոց ձորի մարզպետ նշանակելու մասին
 Հայաստանի Վայոց ձորի մարզպետ Տրդատ Սարգսյանը աշխատանքային այցով Արենի համայնքի Գնիշիկ բնակավայրում է

Ապրող անձինք
Անձինք այբբենական կարգով
Հունվարի 19 ծնունդներ
1989 ծնունդներ
Երևան քաղաքում ծնվածներ
Վայոց ձորի մարզպետներ
Քաղաքացիական պայմանագիր կուսակցության անդամներ
ԵՊՀ արևելագիտության ֆակուլտետի շրջանավարտներ
ԵՊՀ իրավաբանական ֆակուլտետի շրջանավարտներ
Հայ քաղաքական գործիչներ
Հայ պետական գործիչներ
ՀՀ ԱԺ 8-րդ գումարման պատգամավորներ